###### На основу члана 32. Закона о локалној самоуправи ("Службени гласник РС", број 129/07 83/2014 - др.закон,101/2016 - др.закон и 47/2018) ичлана 60. став 1. тачка 7. Статута града Ужица (''Службени лист града Ужица'' број 4/19), Скупштина града Ужица, на седници одржаној \_\_\_\_\_\_\_\_\_\_\_ 2020. године, доноси

**ОДЛУКУ О ПРУЖАЊУ ПРАВНЕ ПОМОЋИ**

**НА ТЕРИТОРИЈИ ГРАДА УЖИЦА**

**Члан 1.**

Овом одлуком уређује се начин пружања правне помоћи грађанима на територији града Ужица у поступку остваривања њихових права и извршавању обавеза код органа управе, правосудних органа и других органа јавне власти, висина накнаде за пружање правне помоћи, случајеви када се правна помоћ пружа без накнаде, као и друга питања од интереса за пружање правне помоћи.

**Члан 2. ﻿**

Пружање правне помоћи грађанима врши се у оквиру надлежне Градске управе, а у складу са законом, Одлуком о градским управама, Статутом и овом одлуком.

**Члан 3. ﻿**

Правна помоћ грађанима пружа се на следећи начин:

- давањем усмених правних савета,

- састављањем поднесака: тужби, жалби, захтева, предлога, молби, притужби, приговора, поднесака и другог правног средства,

- састављањем исправа (уговора, тестамената, изјава и др.)

**Члан 4.**

Давање усмених правних савета је детаљно објашњење о начину и могућности решавања конкретне правне ствари пред судом, другим државним органом, односно органом јавне власти или у поступку мирног решавања спора, а које се односи на право, обавезу или интерес корисника правне помоћи заснован на закону.

**Члан 5.**

Састављање поднеска из члана 3. став 1. алинеја 2. ове Одлуке је израда писмена којим се покреће поступак пред судом, другим државним органом, односно органом јавне власти или које се подноси током већ покренутог поступка.

**Члан 6.**

Пружање правне помоћи из члана 4. ове Одлуке, Служба врши у односу на све правне послове и правна питања без обзира на надлежност органа за решавање по тим питањима.

Странка је дужна да пружаоцу правне помоћи стави на увид доказе, списе и друге податке чије је претходно упознавање нужно за састављање ваљаног поднеска.

**Члан 7.**

Пружање правне помоћи може се одбити у случају:

- неблаговременог или недозвољеног захтева,

- ако би то нанело штету интересу странке,

- ако би пружање правне помоћи било у супротности са законом,

- ако је у истој правној ствари пружена правна помоћ противној странци,

- писања уставне жалбе, писања поднесака у дуготрајним процесима, као и у предметима у којима странке имају пуномоћнике.

**Члан 8. ﻿**

Служба имаштамбиљ који је правоугаоног облика следеће садржине: Служба правне помоћи града Ужица.

За оверавање поднесака о пруженој правној помоћи користи се штамбиљ. Штамбиљ о пруженој правној помоћи ставља се на сваку исправу или поднесак.

**Члан 9.**

Служба правне помоћи најмање једанпут годишње подноси извештај о раду Градском већу града Ужица.

**Члан 10. ﻿**

Правна помоћ грађанима пружа се уз накнаду и то:

1. За састављање поднесака којима се иницира покретање било ког поступка пред судом или другим органом - у висини од 30% од најнижег износа важеће адвокатске тарифе у време састављања поднесака, без обзира на вредност спора.

*2*. За састављање исправа и писмена из члана 3. став 1. алинеја 3. у висини од 50% од најниже важеће адвокатске тарифе у време састављања исправа и писмена.

3. За остале захтеве, молбе и друге поднеске, половина износа из тачке 1. овог члана.

Запослени на пословима правне помоћи обавезни су да прате и исправно примењују Тарифу о наградама и накнадама трошкова за рад адвоката ("Службени гласник РС", број 121/2012), као и све евентуалне измене.

**Члан 11.**

Накнада за пружену правну помоћ уплаћује се непосредно пре пружене правне помоћи на прописани уплатни рачун града Ужица.

Примерак опште уплатнице, као доказ о уплаћеној накнади, странка предаје Служби правне помоћи.

Примерак опште уплатница се прилаже копији поднеска, чува две године и о томе се води посебна евиденција.

**Члан 12.**

У сложеним правним односима, у којима је поред давања усменог правног савета и поуке о начину остваривања или заштите права грађана, очигледно потребно ангажовање адвоката, грађанима се указује на присутне разлоге, а посебно на могућност увида у судске и друге списе, те да је неопходно ангажовање адвоката на рочиштима и другим процесним радњама.

**Члан 13. ﻿**

Бесплатна правна помоћ за грађане остварује се и пружа на начин и по поступку који је прописан Законом о бесплатној правној помоћи.

**Члан 14. ﻿**

Послове пружања правне помоћи могу обављати запослени који имају завршен правни факултет, положен правосудни испит и три године радног искуства.

Број запослених и остали услови за обављање послова правне помоћи утврђују се Правилником о организацији и систематизацији радних места у градским управама, градском правобранилаштву, служби буџетске инспекције и служби интерне ревизије града Ужица.

**Члан 15.**

Запослени који обављају послове и задатке на пружању правне помоћи самостални су у раду и поступају у складу са законом, стручно, савесно и одговорно.

Запослени приликом пружања правне помоћи не смеју правити разлику или неједнако поступати према грађанима који користе правну помоћ због њихових личних својстава (раса, боја коже, пол, национална припадност, друштвени положај и порекло, рођење, вероисповест, политичко убеђење, имовно стање, културу, језик, старост, здравствено стање, брачни статус, сексуално опредељење).

**Члан 16. ﻿**

Запослени на пословима пружања правне помоћи дужни су да по примљеном захтеву за састављање поднесака, исправа, уговора и сл. врше израду писмених поднесака у законским роковима за поједине поступке – ако су везани за рок, а уколико нису везани за рок, најкасније у року од 30. дана.

Запослени на пружању правне помоћи су дужни да чувају као службену тајну оно што им је странка при пружању правне помоћи поверила.

**Члан 17. ﻿**

Правна помоћ се пружа грађанима без накнаде у следећим случајевима:

- давања усмених правних савета;

- када странка прима минималну зараду;

- у поступку остваривања права на законско издржавање деце или старатељство;

- у поступку остваривања права из радних односа;

- лица која примају најнижи износ пензије.

Странка право на правну помоћ без накнаде доказује одговарајућом исправом.

**Члан 18.**

О пружању правне помоћи води се евиденција.

Евиденција садржи: редни број, датум пружене услуге, име и презиме странке, место становања - адреса, кратак опис правног проблема, врсту пружене правне помоћи, да ли је правна помоћ пружена писмено или усмено, уз накнаду или без накнаде и висину накнаде.

**Члан 19.**

Ступањем на снагу ове одлуке престаје да важи Одлука о организовању Службе правне помоћи у општини Титово Ужице 01 број 021 -47/87 од 15.децембра 1987. године. („Службени лист општине Титово Ужице“ бр. 10/87)

**Члан 20.**

Ова одлука ступа на снагу осмог дана од дана објављивања у "Службеном листу града Ужица".

**ПРЕСЕДНИК СКУПШТИНЕ**

**Бранислав Митровић**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**о б р а з л о ж е њ е**

Чланом 32. Закона о локалној самоуправи прописано је да Скупштина града доноси прописе и опште акте.

Чланом 67. Устава Републике Србије је прописано да се свакоме, под условима одређеним законом, јемчи право на правну помоћ.

Правну помоћ пружају адвокати, као самостална и независна служба и службе правне помоћи које се оснивају у јединицама локалне самоуправе у складу са законом.

Законом о Бесплатној правној помоћи се одређује када је правна помоћ бесплатна.

Предлогом ове Одлуке уређена су питања начина пружања правне помоћи грађанима на територији града Ужица у поступку остваривања њихових права и извршавању обавеза код органа управе, правосудних органа и других органа јавне власти, висина накнаде за пружање правне помоћи, случајеви када се правна помоћ пружа без накнаде, као и друга питања од интереса за пружање правне помоћи.

Чланом 3. ﻿Предлога одлуке правна помоћ грађанима пружа се давањем усмених правних савета, састављањем поднесака - тужби, жалби, захтева, предлога, молби, притужби, приговора и другог правног средства, састављањем исправа (уговора, тестамената, изјава и др.).

Када грађанин не остварује право на бесплатну правну помоћ у складу са Законом о бесплатној правној помоћи, правна помоћ грађанима се може пружити у складу са чланом 10. Предлога ове Одлуке уз накнаду и то: за састављање поднесака којима се иницира покретање било ког поступка пред судом или другим органом - у висини од 30% од најнижег износа важеће адвокатске тарифе у време састављања поднесака, без обзира на вредност спора, за састављање исправа и писмена у висини од 50% од најниже важеће адвокатске тарифе у време састављања исправа и писмена и за остале захтеве, молбе и друге поднеске, половина износа из члана10. став 1. тачке 1. ове Одлуке.

Чланом 17. Предлога одлуке предвиђено је да се правна помоћ пружа грађанима без накнаде и у следећим случајевима: давања усмених правних савета, када странка прима минималну зараду, у поступку остваривања права на законско издржавање деце или старатељство, у поступку остваривања права из радних односа и лицима која примају најнижи износ пензије.

С обзиром на чињеницу да је Одлука о организовању Службе правне помоћи у општини Титово Ужице, Скупштина општине Титово Ужице донела 15.12.1987. године, а да је 01.10.2019. године ступио на снагу Закон о бесплатној правној помоћи, Градско веће је на седници одржаној \_\_\_\_\_\_\_\_\_\_\_ 2020. године утврдило Предлог Одлуке о правној помоћи на територији града Ужица и предлаже Скупштини да предлог размотри и усвоји.